કાતિલ ઠંડી વચ્ચે અમદાવાદીઓએ વર્ષ ૨૦૧૧ને વિદાય આપીને મોજમસ્તીભર્યાં માહોલ સાથે નવા વર્ષના આગમનને ધમાકેદાર ઉજવણી સાથે વધાવી લીધું હતું. વર્ષની અંતિમ રાત્રીએ ૧૨ના ટકોરે નવા વર્ષનો પ્રારંભ થતાં જ શાનદાર આતશબાજી વચ્ચે ભારે ચિચિયારીઓ સાથે લોકોએ ન્યૂ યરની વધામણી કરી હતી. યુવાધને અન્ના હજારેની ભ્રષ્ટાચાર વિરોધી મુહિમ, મોંઘવારી, બેકારી, આર્થિક મંદીના માહોલને ભૂલીને ધૂમાકાભેર ૨૦૧૧ના અંતિમ દિવસની ઉજવણી કરી હતી. હોટલો, ક્લબોથી માંડીને ફાર્મ હાઉસોમાં પણ જશ્નનો માહોલ જામ્યો હતો. ન્યૂ યરની ઉજવણી કરવા સી.જી. રોડ, વસ્ત્રાપુર તળાવ અને કાંકરિયા લેક ફ્રેન્ટ સહિત એસ.જી. હાઇવે પર મોટી સંખ્યામાં લોકો ઊમટી પડયાં હતાં.